SPOROČILO ZA JAVNOST

**Galerija na mestu z novo razstavo nadaljuje svoje delo tudi v letu 2021**

**Kranj, 8. januar 2021 – Mestna občina Kranj tudi v novem letu nadaljuje z razstavami na prostem v Galeriji na mestu pred Mestno knjižnico Kranj. Ta občankam in občanom na svojevrsten in kreativen način pred vhodom v staro mestno jedro ponuja številne zgodbe, ki jih kranjska občina snuje s kranjskimi društvi, zavodi, šolami in drugimi zainteresiranimi. Od danes Galerija na mestu gosti razstavo Slovenski velikani 2021 Gimnazije Kranj.**

Tokratna razstava je nadaljevanje potujoče razstave **Slovenski velikani 2021 Gimnazije Kranj**, ki jo je **Mestna občina Kranj** (MOK) gostila minulo leto v **Galeriji MOK**. Gre za projekt petih **dijakinj Gimnazije Kranj, ki so se lani lotile in potem še nadaljevale s** portretiranjem pomembnih Slovenk in Slovencev, posameznikov, ki so pomembno zaznamovali prostor in čas.

**Helena** in **Martina Potočnik**, **Klara Polajnar** ter **Eva Kozjek Šurc** so sicer letos že študentke ljubljanske univerze, **Gaja Bumbar** pa obiskuje 3. letnik mednarodne mature na Gimnaziji Kranj. Zdaj so ustvarile nov ducat portretov velikih Slovencev, ki krasijo koledar Gimnazije Kranj za leto 2021, obenem pa se predstavljajo tudi v obliki potujoče razstave.

Decembra, ko epidemiološke razmere niso dopuščale obiska galerij, so bili portreti razstavljeni v **Galeriji MOK** in takrat je **ž**upan Matjaž Rakovec pozdravil ustvarjalnost in umetniška dela mladih talentov ter pohvalil projekt, ki na poseben način skozi oči mladih in v tehniki starih mojstrov predstavlja znane Slovenke in Slovence. Na portretih so: **Edvard Rusjan**, **Veronika Deseniška**, **Srečko Kosovel**, **Ignacij Borštnik**, **Josipina Turnograjska**, **Simon Jenko**, **Angela Piskernik**, **Ivan Vurnik**, **Miki Muster**, **Leon Štukelj**, **Duša Počkaj** in **Herman Potočnik Noordung.**

Zdaj so se njihove upodobitve v velikem formatu preselile na prosto. Vljudno vabljeni na doživetje obrazov slovenskih velikanov od blizu pred kranjsko knjižnico, kjer bodo na ogled do 5. februarja 2021. Sponzor postavitve Galerije na mestu je **TAM TAM**.

*Pripravili: Ines Zabret in Jana Zupančič Grašič*